## Odluka Ustavnog suda Republike Hrvatske broj U-III-428/1993. od 16. ožujka 1994.

### NN 26/1994 (11.4.1994.), Odluka Ustavnog suda Republike Hrvatske broj U-III-428/1993. od 16. ožujka 1994.

# USTAVNI SUD REPUBLIKE

Ustavni sud Republike Hrvatske, odlućujući o ustavnoj tužbi D. J. iz
R.. na sjednici održanoj dana 16. ožujka 1994 godine, donio je ovu

## ODLUKU

I. Usvaja se ustavna tužba i ukidaju se: 1. presuda Upravnog suda Republike
Hrvatske, br. Us-4326/1993-4 od 26. kolovoza 1993. godine; 2. rješenje
Ministarstva unutarnjih poslova, br. 511-01-43-UP/I-16372/9012/1-92 od
16. ožujka 1993. godine.

II. Predmet se vraća Ministarstvu unutarnjih poslova na ponovni postupak.

III. Ova će se odluka objaviti u "Narodnim novinama".

Obrazloženje:

Podnositelj ustavne tužbe D. J., zastupan od odvjetnika Lj. D. iz P.,
traži zaštitu povrijeđenih mu ustavnih prava u postupku u kojem je njegov
zahtjev za primitak u hrvatsko državljanstvo odbijen aktima navedenim u
izreci. Tvrdi da su mu povrijeđena ustavna prava iz članka 16.,18. i 19.
Ustava Republike Hrvatske.

Navedenim je rješenjem taj zahtjev odbijen - pozivom na članak 26. stavak
2. i 3. Zakona o hrvatskom državljanstvu ("Narodne novine", broj
53/91 i 28/92) - zbog postojanja razloga od interesa za Republiku Hrvatsku,
s time da ti razlozi nisu navedeni.

Spomenutom je presudom - također pozivom na odredbe članka 26. stavak
2. i 3. navedenog zakona - odbijena u upravnom sporu tužba podnositelja
ustavne tužbe i utvrđeno da je rješenje Ministarstva unutarnjih poslova
doneseno na temelju i u granicama zakonskog ovlaštenja.

Ustavna je tužba osnovana. Prema odredbi članka 26. stavak 2. i odredbi
stavka 3. Zakona o hrvatskom državljanstvu, koja je bila na snazi do 26.
prosinca 1993. godine Ministarstvo unutarnjih poslova moglo je odbiti zahtjev
za stjecanje hrvatskog državljanstva i u slučaju kad su za to bile ispunjene
zakonske pretpostavke, ako je ocijenilo da postoje razlozi od interesa
za Republiku Hrvatsku. Ti razlozi nisu se morali navesti u obrazloženju
rješenja kojim se je odbijao zahtjev za stjecanje hrvatskog državljanstva.

U rješenju i presudi, navedenim u izreci ove Odluke, ne navodi se koji
su to razlozi od interesa za Republiku Hrvatsku zbog kojih se odbija zahtjev
podnositelja ustavne tužbe za primitak u hrvatsko državljanstvo.

Presudu je Upravni sud donio 26. kolovoza 1993. godine zanemarujući
pri tome činjenicu da je u "Narodnim novinama", od 26. svibnja
1993. godine, broj 49. objavljeno rješenje ovog Ustavnog suda kojom je
pokrenut postupak za ocjenu ustavnosti odredbe članka 26. stavak 3. Zakona
o hrvatskom državljanstvu zbog osnovane sumnje da ta zakonska odredba nije
u skladu s više ustavnih odredbi kojima se jamče temeljne slobode i prava
čovjeka i građanina.

Primjenom odredbe članka 26. stavak 3. Zakona o hrvatskom državljanstvu,
ni rješenje ni presuda, kako je to već rečeno, ne sadrže razloge odbijanja
tužiteljevog zahtjeva. Time je tužitelju uskraćena mogućnost da se očituje
na razloge odbijanja njegova zahtjeva i da eventualno pruži podatke i dokaze
koji bi upućivali na drukčiji zaključak glede osnovanosti njegova zahtjeva
za primitak u hrvatsko državljanstvo.

Nenavođenjem spomenutih razloga podnositelju je ustavne tužbe onemogućeno
ostvarivanje temeljnih prava čovjeka i građanina, i to prava sadržanih
u odredbama članka 18., 19. i 26. Ustava.

Zajamčeno ustavno pravo na žalbu (članak 18. Ustava) nemoguće je učinkovito
ostvariti ako nisu poznati razlozi koje treba pobijati žalbom. Također,
i ustavno jamstvo kontrole zakonitosti pojedinačnih akata upravnih vlasti
(članak 18. stavak 2.) nemoguće je učinkovito ostvariti ako nije poznato
činjenično stanje. I najzad, uskratom saopćavanja navedenih razloga osobi
čiji se zahtjev za stjecanje hrvatskog državljanstva odbija ozbiljno je
narušeno ustavno pravo jednakosti građana i stranaca pred sudovima i drugim
državnim i inim tijelima koja imaju javne ovlasti (članak 26. Ustava).
Takva je osoba nedvojbeno - u ostvarivanju svojih prava pred navedenim
organima - u nejednakom položaju, pred tim organima, prema osobi kojoj
su poznati razlozi zbog kojih (ne)ostvaruje pojedino pravo.

Ovakvo pravno shvaćanje ovog Suda glede povrede spomenutih ustavnih
prava imalo je za posljedicu da je Ustavni sud Republike Hrvatske donio
odluku br. U-I-206/1992 od 8. prosinca 1993. ("Narodne novine",
broj 113/93 od 21. XII 1993), kojom je ukinuo odredbu članka 26. stavak
3. Zakona o hrvatskom državljanstvu kao nesuglasnu navedenim ustavnim odredbama.

Istina, ukinuta zakonska odredba prestaje važiti danom objave odluke
Ustavnog suda u "Narodnim novinama", ako Ustavni sud ne odredi
drugi rok (članak 21. stavak 2. Ustavnog zakona o Ustavnom sudu Republike
Hrvatske). Medutim, Ustavni sud Republike Hrvatske može u postupku zaštite
ustavnih sloboda i prava čovjeka i građanina, kao prethodno pitanje, utvrditi
da neki zakon odnosno drugi propis nije bio u skladu s Ustavom odnosno
zakonom, odnosno da su slobode i prava čovjeka i građanina povrijeđene
(i) odlukom sudbene ili upravne vlasti koja je odlučujući u konkretnoj
pravnoj stvari primijenila zakon odnosno drugi propis koji je doduše bio
na snazi u času kada se donosi ta odluka, ali nije bio sukladan Ustavu
odnosno Zakonu.

Kako su u konkretnom slučaju podnositelju ustavne tužbe povrijeđena
ustavna prava iz članaka 18., 19. i 26. Ustava, ustavna je tužba usvojena.
Ministarstvo unutarnjih poslova dužno je ponovno provesti postupak u povodu
zahtjeva podnositelja ustavne tužbe za stjecanje hrvatskog državljanstva,
a u slučaju eventualnog odbijanja tog zahtjeva dužno je navesti razloge
zbog kojih je to učinjeno, odnosno na odgovarajući naćin upoznati podnositelja
zahtjeva s razlozima zbog kojih je njegov zahtjev odbijen.

Objava ove odluke temelji se na odredbi članka 20. stavak 1. Ustavnog
zakona o ustavnom sudu Republike Hrvatske ("Narodne novine",
broj 13/91).

Broj : U-III-428/1993

Zagreb, 16. ožujka 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 26/1994-480